EHTY:N NEUVOA-ANTAVAN KOMITEAN PÄÄTÖSLAUSELMA HIILEN JA TERÄKSEN YHTEISÖN VIIDENTEEN TTK-PUITEOHJELMAAN (1998-2002) SISÄLLYTTÄMISEN VAHVISTAMISESTA (98/C 155/04) (ETA:n kannalta merkityksellinen teksti)

(hyväksytty yksimielisesti yhden jäsenen pidättäytyessä äänestämästä 339:nnessä kokouksessa 2. huhtikuuta 1998)

EUROOPAN HIILI- JA TERÄSYHTEISÖN NEUVOA-ANTAVA KOMITEA

viittaa ehdotukseen Euroopan parlamentin ja neuvoston päätökseksi tutkimusta, teknologista kehittämistä ja esittelyä koskevasta Euroopan yhteisön viidennestä puiteohjelmasta (1), ja erityisesti neuvoston 12 päivänä helmikuuta 1998 vahvistamaan yhteiseen kantaan,

muistuttaa päätöslauselmastaan tutkimusyhteistyön tulevaisuudesta hiili- ja teräsaloilla, joka hyväksyttiin yksimielisesti 336:nnessa kokouksessa 20 päivänä kesäkuuta 1997 (2) ja

muistuttaa päätöslauselmastaan Eurooppa-neuvoston Amsterdamissa 16 päivänä kesäkuuta 1997 perustamasta tutkimusrahastosta, joka hyväksyttiin yksimielisesti täysistunnossa 10 päivänä lokakuuta 1997 (3).

Neuvoa-antava komitea korostaa seuraavia seikkoja:

1. Riippumattomat tutkimukset (4) (5) (6) ovat osoittaneet, että EHTY:n teknisen ja sosiaalisen tutkimuksen tulokset ovat olleet erittäin myönteisiä, koska niiden huomattava kannattavuus on voitu osoittaa. Tällaisen tehokkuuden omaava tutkimusväline on ehdottomasti säilytettävä tulevaisuudessa.

2. Hiili- ja terästeollisuudet ovat jo osaltaan myötävaikuttaneet ja kykenevät edelleen merkittävästi myötävaikuttamaan yhteiskunnallisten ongelmien ratkaisemiseen. Nämä kaksi teollisuudenalaa tarjoavat ja tulevat edelleen tarjoamaan lukuisia työllisyysmahdollisuuksia Euroopan unionissa. Erittäin korkealuokkaisten terästen kehittäminen jatkuu kaikilla kuluttajasektoreilla. Teräs on korkealaatuinen materiaali sekä taloudelliselta että ekologiselta kannalta. Hiili puolestaan voi olla merkittävä raaka-aine ja luotettava energian lähde huomisen Euroopassa, erityisesti sähköntuotannon osalta. Tässä suhteessa on tutkimustyötä tehostettava, jotta hiilestä saadaan ympäristöystävällinen "vihreä" polttoaine happamat kaasut ja muut haitat poistamalla. Uusia ominaisuuksia omaavat materiaalit sekä hiili- ja terästeollisuudessa kehitetyt ja parhaillaan kehitettävät teknologiat muodostavat myös vientimahdollisuuksia maailmanmarkkinoille. Sama koskee yhtälailla hiili- ja terästeollisuutta tuotantoketjussa seuraavien alojen vientimahdollisuuksia. Tässä yhteydessä on korostettava, että Keski- ja Itä-Eurooppaan laajentumisen yhteydessä hiili- ja teräsalojen merkitys lisääntyy huomattavasti.

3. Teollisuusministerien muodostaman neuvoston päätökseen (7), että EHTY:n perustamissopimusta ei jatketa ja että se päättyy normaalisti 23. heinäkuuta 2002, on aina liittynyt poliittisten tahojen lupaus edistää hiili- ja terästeollisuuden intressien ja erityisesti tutkimuksen vähittäistä sisällyttämistä Euroopan unionin poliittisiin välineisiin.

4. Hiili- ja teräsalojen sisällyttäminen neljänteen puiteohjelmaan oli suurimmaksi osaksi epätyydyttävää. Sen vuoksi on välttämätöntä, että hiili- ja teräsaloja kohdellaan tällä kertaa tasaveroisesti muiden sektorien kanssa viidenteen puiteohjelmaan sisällyttämisen suhteen. Hiilellä ja teräksellä on kilpaileviin aineisiin verrattuna suuria mahdollisuuksia tulevaisuudessa. EHTY:n neuvoa-antava komitea on tyytyväinen, että neuvosto korostaa, että "on tarpeen vahvistaa nykyisin EHTY:n perustamissopimuksen, joka umpeutuu vuonna 2002, nojalla toteutettujen toimien sisällyttämistä (viidenteen) puiteohjelmaan" (8). EHTY:n neuvoa-antava komitea on myös tyytyväinen, että uusien ja parannettujen aineiden ja tuotantoteknologioiden kehittämistä terästeollisuudessa koskeva yleinen tutkimus ja teknologinen kehittäminen jatkuu. Lisäksi EHTY:n neuvoa-antava tutkimus ja teknologinen kehittäminen jatkuu. Lisäksi EHTY:n neuvoa-antava komitea suosittelee, että erityisesti kilpailukykyisen Euroopan taloudelliseen ja tehokkaaseen energiaan liittyvässä avaintoimintakokonaisuudessa ei rajoituta hiilivetyjen etsinnän, tuotannon ja käytön parantamiseen, kuten neuvoston vahvistamassa yhteisessä kannassa esitetään, vaan kiinnitetään huomio kaikkiin fossiilisiin polttoaineisiin.

(1) Asiak. KOM(97) 142 lopullinen.

(2) EYVL C 220, 19.7.1997, s. 12-14.

(3) EYVL C 356, 22.11.1997, s. 6-7.

(4) "Assessment and evaluation of direct financial returns on ECSC research programmes" (EHTY:n tutkimusohjelmien taloudellisten vaikutusten arviointiraportti), kesäkuu 1994, Trentini.

(5) "Evaluation of the ECSC Coal Research Programme" (EHTY:n tutkimusohjelman arviointiraportti), syyskuu 1996, Smith Vincent & Co. ja Geoffrey Walton Practice.

(6) "ECSC Social Research" (EHTY:n sosiaalinen tutkimus), 1996, Enrico Gibellieri et al.

(7) Teollisuusasioiden ministerineuvoston päätelmät, 24. marraskuuta 1992.

(8) Asiak. 6108/1/98, 24. maaliskuuta 1998.